Ftit tal-gimgħat ilu saret laqgħa tal-Kunsill Lokali ta' Ħal Balzan fejn il-maġġoranza Nazzjonalista ddeċidiet li ssir konferenza stampa fejn jissemma l-fatt li Triq il-Wied baqgħet ma saritx, fost ħwejjeġ oħra relatati mar-raħal. Kellhom anke jitqassmu xi flyers f'dan is-sens biex ir-residenti jkunu jafu b'dan. Huwa minnu li fil-programm elettorali tal-Partit Laburista għal dan il-lokal kien imsemmi li l-kunsillier Laburista se jkun qed jagħmel pressjoni biex din it-triq issir. Huwa minnu wkoll li l-kunsillier Desmond Zammit Marmara żamm ma' din il-wegħda u qed jaħdem biex din it-triq issir. Li għandu jintqal, però, hu li l-Kunsill Lokali ta' Ħal Balzan ilu għal dawn l-aħħar 12-il sena jitlob lill-gvern ċentrali biex isewwi din it-triq billi tinbena mill-ġdid. Għal 12-il sena sħaħ, erba' kunsilliera Nazzjonalisti għandi nifhem li għamlu pressjoni mal-Gvern tagħhom biex din it-triq issir mill-ġdid. Dawn, fi 12-il sena jew ma waslux jew il- Gvern tagħhom stess u l-partit li jirrappreżentaw qatt ma ta kas tagħhom u l-karbiet tar-residenti. Infurmat li, anke meta ntalbu laqgħat mill-Kunsill dwar dan, qajla kien jingħata ċans jitkellem u jittieħed bis-serjetà. Diffiċli għalhekk li wieħed jippretendi li dak li ma sarx fi 12-il sena minn erba' kunsilliera, isir minn kunsillier wieħed fi tliet snin. Apparti dan, jidher biċ-ċar li hemm programm ta' toroq li qed jitħejja u Triq il-Wied f'Ħal Balzan hija waħda mill-prijoritajiet ma' toroq residenzjali oħrajn li wkoll huma fl-istat li tinsab hi għax hekk ħalliehom Gvern Nazzjonalista. Responsabbiltà Infakkar li kieku l-pajjiż ma jridx iħallas €150 miljun fl-irranġar tal-konkos tal-Isptar Mater Dei, kieku b'dawk il-flus isiru tal-inqas 80 triq bħal Triq il-Wied f'Ħal Balzan. Minkejja dan, il-Gvern preżenti mhux se joqgħod jinħebda jew iġib skużi b'dan kollu iżda se jkompli bil-pjan ta' ħidma tiegħu biex, fl-aħħar mill-aħħar, ir-residenti li joqgħodu f'dawn l-inħawi wkoll jingħataw widen billi jinstabu l-flus meħtieġa għal din it-triq. Però, qabel nagħlaq irrid inżid illi fl-2008 TM irrikonoxxiet li din hija responsabbiltà tagħha. Sal-2013, ħames snin wara, il-gvern ċentrali ma kien għadu għamel xejn. Kienet anke tressqet mozzjoni mill-kunsillier Desmond Zammit Marmara fejn il-kunsilliera qablu li ssir iktar pressjoni mal-Gvern biex din it- triq issir. Dan juri l-konsistenza ta' Zammit Marmara li llum ukoll qed jagħmel il-pressjoni meħtieġa biex din it-triq issir. Però, dawn in-Nazzjonalisti jafu juru l-opportuniżmu tagħhom. Dan għax jidher li l-Gvern preżenti sema' dak li kellu xi jgħid il-Kunsill b'kuntrast ma' dak ta' qablu. Tant hu hekk li l-istess sindku ftaħar li bagħtu għalih u tawh x'jifhem li jista' jkun hemm żviluppi pożittivi. Ried bħal donnu jagħti l-impressjoni li, avolja mhux gvern tiegħu, xorta rnexxielu jasal. Naturalment, jista' jgħid hekk għax illum hemm gvern li jisma' u li jipprova jwettaq anke dak li ħaddieħor kien ilu jwiegħed snin sħaħ. Ċertament li jekk u meta din it-triq issir, ma jkun l-ebda mertu tas-sindku jew xi kusnillier minn tiegħu iżda jkun biss mertu tal-kunsllier Zammit Marmara li dejjem kien konsistetni fl-argumenti tiegħu, u ta' Gvern Laburista li ma jagħmilx bħall- Partit Nazzjonalista fejn qabel elezzjoni lokali fil-Mosta kien qal li jekk jirbah il-maġġoranza jagħmel it-toroq kollha tal-lokal. Partit Laburista fil-Gvern ma jagħmilx din id-distinzjoni u, meta jasal ħinha, Triq il-Wied issir ukoll avolja l-Kunsill Lokali huwa mmexxi minn maġġoranza Nazzjonalista. Din hi d-differenza bejn iż-żewġ partiti, anke fuq livell lokali! Intervisti għal part-time clerk fil-Kunsill Lokali ta' Ħal Lija – arroganza mis-sindku fil-konfront tal-kunsilliera Wieħed isibha diffiċli jiġġustifika l-atteġġjament tas-sindku ta' Ħal Lija dwar il-mod li bih ġiet magħżula persuna biex taħdem part-time mal-Kunsill Lokali. Kollox imur lura għal ftit ġimgħat ilu meta l-Kunsill Lokali ta' Ħal Lija kien iddeċieda li jdaħħal impjegata part-time biex taħdem 20 siegħa fil-ġimgħa bħala skirvana mal-Kunsill. Fl-aħħar seduta li saret, il-kunsillier Laburista Dr Marc Sant ma setax jattendi għax kien imsiefer fuq xogħol tal-Assoċjazzjoni tal-Kunsilli Lokali. Minkejja dan, f'dik is-seduta, is-sindku ddeċidiet li tagħmel l-intervisti għal dawk li applikaw u wrew interess, matul il-ġimgħa fil-11.15am, meta taf li l-kunsilliera l-oħra kollha jaħdmu u, għaldaqstant, ma jkunux jistgħu jattendu f'dawk il-ħinijiet. Naturalment, qieset qiesha għax hi filgħodu tkun tista'. Dan kontra kull loġika u trasparenza fejn lanqas biss ikkonsultat mal-kunsillier Laburista biex tara meta dan ikun jista' jattendi biex issib ħin konvenjenti għal kulħadd. Naturalment, l-iskuża li probabbli ġġib hi li l-Kunsill kien magħfus biż-żmien u allura jrid jiddeċiedi malajr. Bl-istess argument, kemm hi kif ukoll is-Segretarju Eżekuttiv, kien messhom ġabu din il-materja għall-attenzjoni tal-kunsilliera ferm qabel biex il-proċess ikun wieħed trasparenti u kulħadd ikollu ċans li jagħmel parti mill-bord li għamel l-intervisti. Biex tgħaddi ż-żmien bil-kunsilliera u ma tidhirx li mexxiet kollox waħidha, is-segretarju eżekuttiv bagħtet email fejn infurmat lill- kunsilliera kollha li kulħadd huwa mistieden biex jattendi. Bħal donnu li tagħmel intervista għal impjieg qisek qed tistieden lil xi ħadd id-dar biex jieħu bibita tal-festa. Fl-email qalu li l-intervisti ma jistgħux isiru filgħaxija għax kemm is-segretarju kif ukoll is-sindku għandhom impenji oħra. Allura huma l-kunsilliera li jridu jaddattaw għall-bżonnijiet tas-segretarju hux mhux bil-kontra. F'email separata oħra, is-segretarju eżekuttiv tgħid ċar u tond li ħadd ma jista' filgħodu u tinforma lill-kunsillier Laburista li, jekk se jattendi, se jkunu biss hu, hi u s-sindku. Dan ifisser li faċilment setgħet instabet data oħra biex l-affarijiet isiru bla ebda dubju ta' nuqqas ta' trasparenza. Mistosija oħra hi jekk is-segretarju eżekuttiv tal-Kunsill kinitx qed tieħu sehem fil-bord bħala segretarju eżekuttiv tal-Kunsill jew inkella bħala s-segretarja tal-bord tal-aġġudikazzjoni! Dan jagħmel differenza fuq jekk tkunx tista' tivvota jew le. Għalhekk, dan hu proċess ivvizzjat mil-bidu sal-aħħar! Approvazzjoni Naturalment, l-intervisti saru biss mis-sindku u s-segretarju eżekuttiv u ġiet magħżula persuna bla ma ħadd mill-kunsilliera ma jaf eżattament x'kien l-andament tal-intervisti u kif ingħataw il-punti biex saret l-għażla. Agħar minn hekk, meta ngħataw il-punti biex sar magħruf min kien l-aħjar biex jimla l-post, ma ssejħitx laqgħa tal-Kunsill biex issir diskussjoni u jkun hemm konferma u approvazzjoni, iżda b'mod immedjat ġiet appuntata l-persuna mill-hekk imsejjaħ (speċi) bord ta' aġġudikazzjoni, bla ma kien hemm approvazzjoni formali, kif suppost isir mill-Kunsill Lokali. Dan kollu jixħet dubji raġjonevoli u ġustifikati dwar proċess li, minkejja li kien magħruf minn qabel li mhux se jkun hemm trasparenza kif wieħed jixteiq, l-affarijiet tkomplew mexjin b'mod li tibda taħseb li kien hemm xi ħadd li xtaq li l-affarijiet jimxu b'dan il-mod. Interessanti x'se tkun il-pożizzjoni tad-Dipartiment għall-Gvern Lokali dwar il-fatt li jidher li ma kienx hemm seduta formali tal-Kunsill sabiex jiġi approvat il-kandidat magħżul mis-sindku u anke meta suppsot bord ta' għażla ikun maħtur b'approvazzjoni mill-Kunsill.